DA nader hof om Grace Mugabe se diplomatieke immuniteit te daagGrace Mugabe. Foto: (Xinhua/Stringer) (zxj) Die Demokratiese Alliansie het aansoek gedoen in die konstitusionele hof om direkte toegang te bekom om die besluit van die minister van internasionale betrekkinge en samewerking om diplomatieke immuniteit aan Grace Mugabe toe te staan, te daag. Die DA versoek dat die besluit in sy geheel tersyde gestel moet word, aangesien die besluit geen regsmeriete het nie en dus ongrondwetlik en onwettig verklaar moet word, het James Selfe, federale raadsvoorsitter van die DA, gesê. “Die DA glo die besluit deur die minister was oorhaastig, onwettig en ongrondwetlik. Dit is ondenkbaar dat die ANC-regering weereens toegelaat het dat ŉ hoëprofielpersoon geregtigheid in Suid-Afrika ontduik ná die beslissing deur die konstitusionele hof oor die [Soedannese president Omar] Al Bashir-saak. “Dit is duidelik dat [Zimbabwiese presidentsvrou] Grace Mugabe se immuniteit toegestaan is om haar te beskerm om nie in ŉ hof verhoor te word ná haar aanranding op Gabriella Engels en twee ander op 13 Augustus 2017 nie. Om hierdie tipe gedrag goed te keur is nie in die belang van Suid-Afrika nie.” Selfe het bygevoeg Grace Mugabe is nie ŉ lid van die Zimbabwiese regering nie en sy was vir persoonlike redes in Suid-Afrika. “Daar is niks in Suid-Afrikaanse of internasionale wetgewing wat daarop dui dat diplomatieke immuniteit aan haar toegestaan moes nie. “Dié voorval is maar net nóg ŉ voorbeeld van hoe die ANC-regering die elite van Afrika beskerm deur sy statutêre magte te misbruik ten koste van die geregtigheid van gewone Suid-Afrikaners.”